Heli Ruotsalainen

Heli Ruotsalainen (s. 10. joulukuuta 1979 Nilsiä) on suomalainen iskelmälaulaja. 
Ura.
Siilinjärvellä syntynyt ja Nilsiässä lapsuutensa sekä nuoruutensa asunut Ruotsalainen osallistui ensimmäisiin laulukilpailuihinsa 16-vuotiaana. Samoihin aikoihin hän aloitti lauluopinnot sekä alkoi saada kokemusta tanssiorkesterin kanssa keikkailemisesta.18-vuotiaana hän muutti Ikaalisiin, jossa hän opiskeli käsi- ja taideteollisuusalaa ja valmistui esinesuunnitteluartenomiksi. Samaan aikaan hän suoritti myös artistikoulutuksen. Hänet valittiin Iskelmäprinsessaksi Iskelmän SM-kilpailussa vuonna 2000, ja voitti kansainvälisen (Suomi- Eesti) Saarenmaan malja-laulukilpailun vuonna 2002. Heli oli silloin 23-vuotias. Hänen uransa levylaulajana käynnistyi Somero Soikoon -laulukilpailusta vuonna 2004. 
Heli Ruotsalainen julkaisi ensimmäisen singlensä "Illan varjoon tiemme johtaa" vuonna 2005. Tämä sekä muutamat seuraavatkin singlet soivat Radio Suomen soitetuimmat listaykkösenä. Ensimmäinen albumi "Tuulen suuntaan" on vuodelta 2007. Debyyttilevy sai tunnustusta kun se valittiin Kesäkuun Kuukauden levyksi Radioiden musiikkitoimittajien toimesta. Seuraavan vuoden helmikuussa Ruotsalainen valittiin myös Iskelmä Gaalassa Vuoden tulokkaaksi (2007). Heli oli samana vuonna mukana myös TV2:n Kesäillan valssissa, Tartu Mikkiin -ohjelmassa sekä Sinitaivas -konserttikiertueella. Kappaleita on julkaistu mm. Iskelmäradion kokoelmalevyillä. Keikkailun lisäksi laajan äänialan omaava sopraano on laulanut myös stemmoja. Helin ohjelmisto on koostunut pääasiassa rautalanka -henkisestä tanssittavasta iskelmämusiikista ja keikoilla hänet nähtiin muun muassa rautalankabändi Twistersin kanssa. Laulamisen lisäksi artisti myös itse säveltää ja sanoittaa. Esimerkiksi vuonna 2007 julkaistu single "Kristian" on hänen tekemänsä.
Heli Ruotsalaisen aktiivinen laulu-ura päättyi vuonna 2008 kun hän sairastui yllättäen toiminnalliseen äänihäiriöön laulaessaan flunssaisena keikalla. Hetkellisesti Heli pääsi palaamaan keikoille, kunnes äänihäiriö uusiutui. Seuraavien vuosien ajan Heli on keskittynyt muihin töihin ja toiminut musiikin parissa satunnaisemmin äänen kestokyvyn puitteissa. Vuonna 2012 Heli julkaisi musiikkivideon itsensä säveltämästä ja sanoittamasta kappaleesta "Kuu ja Minä". Kolme vuotta myöhemmin Heli opiskeli lisää biisinteon saloja Lauluntekijävalmennuksessa Ikaalisissa. Samana vuonna (2015) hän rohkaistui osallistumaan ensimmäisiin sävellyskilpailuihin ja voitti Viitasaarella järjestetyn Valssin aika -sävellys ja sanoituskilpailun kappaleella "Rakkauslauluja". Kappale oli Helin itsensä säveltämä ja sanoittama ja hän myös esitti sen kilpailun finaalissa. "Rakkauslauluja" julkaistiin Valssin aika 2015 -äänitteellä. Heli on tarjonnut omia sävellyksiään ja sanoituksiaan myös muille artisteille. Vuonna 2018 Heli julkaisi pitkän tauon jälkeen kaksi jouluista singleä "Talven Ihmemaa" ja "Joululaulu" yhteistyössä The Snowflakes -bändin kanssa. 
Usko Jumalaan on tärkeä osa Helin elämää ja hän on laulanut myös hengellisissä tilaisuuksissa. Hän ei suunnittele paluuta iskelmäkeikkojen pariin mutta valmistelee uutta singlejulkaisua. Nykyään Heli asuu Pirkanmaalla ja työskentelee muun muassa kirvesmiehenä.